Vermoorde man was ‘sagmoedige reus’Juan Slabbert is op ‘n plaas in die Wes-Kaap doodgeskiet. (Foto: Facebook) Juan Slabbert sou later vandeesmaand sy 56ste verjaardag gevier het. Saterdag het sy suster, Melissa, egter sommige van sy besittings in die huis op ŉ plaas by Klipheuwel in die Wes-Kaap begin oppak, nadat hy Donderdag daar vermoor is. Maroela Media het vroeër berig vyf mans met klapmusse het Juan op dié aand omstreeks 20:25 in die huis oorrompel. Hy is ŉ enkele keer in die bors geskiet en het daar gesterf, waarna die aanvallers in die rigting van Stellenbosch gevlug het. In hierdie stadium lyk dit nie of enigiets uit die huis vermis word nie en niemand is nog in verband met sy moord aangekeer nie. “Hy is my rots. Nog steeds,” sê Melissa. “Mense was so lief vir hom. Hy was werklik ŉ sagmoedige reus. Hy sou sy laaste sent gegee het om iemand te help.” Juan Slabbert en sy suster, Melissa. (Foto: Facebook) Juan was ook ŉ groot diereliefhebber. Hy was veral welbekend in boelterriër-kringe en is beskou as ŉ gerespekteerde teler met ŉ groot liefde vir dié ras. Maar enige ander dier sou sommer vinnig ŉ plek by Juan kry, vertel Melissa. “Hy was so ongelooflik lief vir diere.” Die SA Boelterriërklub het ook die nuus oor Juan se dood betreur. Hy was ŉ voormalige voorsitter van die Wes-Kaapse klub. “Die hele boelterriërgemeenskap van Suid-Afrika rou oor nog ŉ tragedie wat al te dikwels in ons land afspeel. “Ons deel in die smart van Juan se familie en vriende,” lui ŉ boodskap van die klub. Juan, ŉ verkoopsman by ŉ motorhandelaar op Kuilsrivier, het alleen op die plaas gewoon met net sy talle voëls, honde en selfs visse. Die motief vir sy moord is in hierdie stadium onduidelik. “Hy gee die beste drukkies,” het ŉ emosionele Melissa haar broer onthou. “As hy vir jou ŉ drukkie gegee het, dan was alles reg. “Ek kan nie glo hy is weg nie. Ek is nou by sy huis, besig om die goedjies op te pak …” Geen begrafnisreëlings kon nog afgehandel word nie.